AARHUS: Fjernvarmekunderne i Aarhus har mere end et år ventet på at få 200 millioner kroner tilbagebetalt fra AffaldVarme Aarhus. Det er penge, selskabet har vundet efter en langvarig tvist med skattevæsenet.

21. december 2016 lød det glade budskab fra kommunens velsmurte informationsafdeling: "200 millioner kroner skal tilbage i varmekunderne lommer."

Ifølge pressemeddelelsen kunne fjernvarmekunderne i Aarhus godt begynde at glæde sig til at betale mindre for varmen i en periode.

"I omegnen af 200 millioner kroner skal nemlig betales til kunderne," hed det.

En dejlig julegave til kunderne lige før jul i 2016, men derefter steg fjernvarmeprisen i 2017 og det skulle blive jul endnu engang og nytår uden at der skete noget.